Der har været en stor udvikling i forhold til antal deltagere i Aalborg Karneval år for år. - Da jeg begyndte, var vi 30.000 i paraden, og det, syntes vi, var stort, men vi kan se, at der bliver flere og flere. Det er en positiv udvikling, men det er ikke et mål i sig selv at blive større, siger formanden for bestyrelsen bag Aalborg Karneval, Mette Bugge. Tilbage i 1983, da det hele begyndte, var der tale om en lille rute gennem Aalborg gennem Jomfru Ane Gade og ned mod Gammel Torv. - Det var slet ikke en gadefest, som det er i dag, fortæller Mette Bugge. Fra græsrødder til organisation Noget andet, der også har ændret sig markant, er, at Aalborg Karneval i dag er en organisation med strategiske mål, mens der tidligere mere græsrodsbevægelse. - Jeg tror ikke, der var et klart formål dengang, det var ligesom græsrødderne, der fik lov at råde, siger Mette Bugge. Hun glæder sig over, at den udvikling, der sket, også betyder, at der er en særlig form for sammenhold. - Det er ufatteligt, at vi kan det i Aalborg. Det er utroligt, at byen kan rumme det. Det er så glædeligt, alle er glade og går i sammen retning. Den form for fællesskab og involvering, synes jeg, er helt fantastisk, siger Mette Bugge. Hun hæfter sig også ved den kreative udfoldelse, som mange af deltagerne står for. Det er tydeligt at se, at mange har brugt måneder på at være kreative og lave de rigtige udsmykninger. Passer på hinanden Dertil kommer, at Aalborg Karneval også har forsøgt at slå på tromme på adfærden i forbindelse med karnevallet. - Vi tager ud sammen og hjem sammen, og vi er gode til at passe på hinanden, så det er så fint, siger Mette Bugge. 40 år og mange flere år Årets udgave af Nordeuropas største karneval er nummer 40 i rækken, og det bliver ved at udvikle sig, derfor er den nuværende formand for Aalborg Karneval heller ikke i tvivl om, at karnevallet sagtens kan snuppe 40 år. -  Det er en folkefest, det er hele byen, der bakker op, så ja, jeg tror godt, at det holder mindst 40 år mere - det bliver dog ikke med mig som formand, lyder det fra Mette Bugge.
For år tilbage var der 30.000 i paraden i dag ventes omkring 100.000, men det er ikke et mål i sig selv, at Aalborg Karneval skal vokse.